Imtella' Novembru 17, 2021 Rapport: Claire Preca Taroum L-innovazzjoni u l-għarfien mhux l-ewwel darba li jitqanqlu permezz ta' tliet dixxiplini – iż-żfin, ir-rakkont ta' stejjer u l-logħob diġitali. U b'dan il-ħsieb iċ-ċentru Esplora qed jesplora kif dawn jistgħu jkattru l-għarfien dwar l-iżvilupp sostenibbli. B'kollaborazzjoni ma' Lignin Stories, Spazju Kreattiv u l-Università ta' Malta, qed isir proġett b'fondi ta' ftit inqas minn €400,000. In-narratriċi u kittieba Lara Agius qalet li dawn l-inizjattivi jagħmlu d-differenza. "Jien naħseb li dawn huma inizjattivi importanti mmens, speċjalment meta naħsbu fuq affarijiet bħal miri għal żvilupp sostenibbli; huma affarijiet xjentifiċi ħafna, allura meta nużaw l-arti biex nagħmluhom aktar aċċessibbli għall-istudenti tagħna, dejjem huwa mod illi tista' tgħin u tiftaħ is-suġġett għal aktar studenti. Aħna naħdmu ġeneralment mat-tfal 5 sa 10, dis-sena wieħed mill-proġetti tagħna ftaħnih għal kindergarten u ħafna mix-xogħol li nagħmel jien ġie ispirat, magħġun u regolat mit-tfal," spjegat Lara. Dan il-proġett ta' tliet snin seħħ b'kollaborazzjoni ma' erba' organizzazzjonijiet barranin mill-Awstrija, il-Polonja, l-Ungerija u r-Renju Unit. Spjegatilna aktar Gizelle Calleja, il-Kap Eżekuttiv tar-Relazzjonijiet Pubbliċi tal-Esplora. "Fdawn it-tliet snin saru diversi sessjonijiet ta' taħriġ u diversi workshops minn dawn l-entitajiet differenti, fejn qasmu l-ħiliet tagħhom biex bis-saħħa t'hekk imbagħad jinħoloq dan ir-'resourse pack' u dan huwa għodda biex l-edukaturi tagħna jkunu jistgħu jużaw dawn it-tliet dixxiplini biex ikunu jistgħu jqajmu għarfien dwar dawn it-tliet miri sostenibbli." It tliet għanijiet sostennibbli huma tagħlim fl-Ugwaljanza tal-Ġeneru, il-Kwalità fl-Edukazzjoni u l-Ħajja taħt l-Ilma, li bħalissa hija kwistjoni globali li l-Esplora tħoss ir-responsabbiltà li titqajjem kuxjenza dwarha.